**BK Patrioti Levice** je slovenský profesionálny mužský basketbalový klub, ktorý bol založený v roku 1941 v Leviciach. Klub pôsobí súvisle od sezóny 1996/97 v najvyššej slovenskej basketbalovej lige a zároveň piatou sezónou aj v medzinárodnej súťaži Alpe Adria Cup. Domáce zápasy hrá v Športovej hale Levice, ktorá má kapacitu 2 250 divákov. Klub doteraz štyrikrát vyhral slovenskú extraligu a raz triumfoval v Slovenskom pohári. Jedným z jeho odchovancov je aj Richard Petruška, ktorý ako prvý Slovák účinkoval v National Basketball Association a s tímom Houston Rockets získal v sezóne 1993/94 majstrovský titul.

História
--------

Prvé zmienky o klube pochádzajú z 50. rokov, keď v Leviciach vznikol basketbalový oddiel *TJ Tatran*. Počas česko-slovenskej éry sa klub pohyboval v nižších súťažiach a nepodarilo sa mu postúpiť do prvej česko-slovenskej ligy. V tomto období pôsobil len na amatérskej báze.

Prvýkrát sa dostal do prvej ligy po sezóne 1995/96, keď dokázal vyhrať druhú ligu. Po tomto úspechu sa klub preorientoval z amatérskej úrovne na profesionálnu. Prvý úspech dosiahol v sezóne 2000/01, keď Levice obsadili v slovenskej extralige 3. miesto. Vo súboji o bronz porazili BK Inter Bratislava 2 : 1 na zápasy. Sezóna 2010/11 bola najúspešnejšia v histórii basketbalu v Leviciach. Klub, ktorý sa rok predtým zachraňoval v extralige až v májovej baráži, dostal nový impulz príchodom generálneho manažéra Ľuboša Pohánku, manažéra Ladislava Garaja a pod vedením prezidenta klubu Miroslava Gaža obsadil v základnej časti súťaže 3. miesto. Levičania dokázali v 1. kole play-off odvrátiť vedenie Handlovej 2 : 0 v sérii. V semifinále extraligy zdolali Levičania BK AC LB Spišská Nová Ves 3 : 1 na zápasy a postúpili prvýkrát v histórii do finále, v ktorom zvíťazili nad MBK SPU Nitra 4 : 3 na zápasy. V sezónach 2011/12 a 2012/13 pôsobil tím aj v českej najvyššej basketbalovej súťaži Mattoni NBL a v obidvoch sezónach sa dostal do štvrťfinále play-off.

Po finančných problémoch generálneho sponzora klubu prišlo v sezóne 2013/14 a 2014/15 k zmene majiteľov a obdobiu konsolidácie klubu. Významným krokom bolo angažovanie slovinského trénera Tea Hojča, ktorý v klube pôsobí od sezóny 2015/16. V sezónach 2015/16 a 2016/17 sa klub pohyboval vo vrchnej polovici tabuľky SBL a v playoff vypadol v oboch ročníkoch vo štvrťfinálovej fáze. V sezóne 2017/18 skončil klub po základnej časti na 2. mieste, čo vytvorilo dobrú pozíciu pred playoff. Vo štvrťfinále zdolal tím MBK Karlovka 3 : 0 na zápasy. V semifinálovej sérii oplatili Patrioti vyradenie z playoff v predchádzajúcom ročníku a tím MBK Rieker Komárno vyradili výsledkom 4 : 1 ma zápasy a postúpili druhý krát v histórii klubu do finále SBL. Vo finále proti tímu KB Košice mali výhodu domáceho prostredia. O túto výhodu však prišli v prvom zápase ktorý doma prehrali 80:81. Bola to však ich posledná prehra v sezóne a sériou štyroch víťazstiev v rade vybojovali titul Majstra Slovenska pre sezónu 2017/18. V sezóne 2018/19, ako obhajcovia titulu, Levice obsadili v základnej časti SBL 2. miesto. V playoff vypadli v semifinále a v sezóne 2018/19 obsadili konečné 3. miesto. Významným úspechom klubu však bolo historicky prvé víťazstvo v Slovenskom pohári, ktoré dosiahli po výsledku 78:75 nad BK Inter Bratislava.

Po sezóne 2018/19 sa vedenie klubu rozhodlo pre upravenie filozofie smerovania klubu a jeho cieľom je dať priestor na rozvoj viacerým mladým slovenským hráčom a trénerom. Prvým krokom bolo podpísanie zmluvy s novým hlavným trénerom, ktorým sa stal v minulosti hlavný tréner BK Iskra Svit a asistent trénera Slovenskej reprezentácie mužov, Michal Madzin.

V sezóne 2021/22 znamenala pre Patriotov základnú časť SBL len s tromi prehrami, najlepšiu v histórii klubu. Hladký postup zo skupiny Alpsko-jadranského pohára a víťazstvom nad Pardubicami vo finále znamenalo prvú medzinárodnú trofej pre klub z Levíc. V SBL si Patrioti po suverénnej základnej časti vybojovali výhodu priameho nasadenia do semifinále, kde vyradili Spišských Rytierov a vo finále dosiahli presvedčivé víťazstvo 4:1 nad Lučencom a po tretí raz v histórii sa stali Majstrami Slovenska.

Po prvý krát v histórii sa klub v sezóne 2022/23 predstavili aj v európskych pohároch pod hlavičkou FIBA. Na úvod to bola kvalifikácia Ligy Majstrov v španielskej Malage, kde sa Patrioti prebojovali až do finále, v ktorom ich vyradila domáca Unicaja Malaga. Nasledovalo putovanie metropolami európy a postup medzi 16 najlepších tímov Európskeho pohára FIBA. V domácej súťaži do play-off vstupovali Levice až z 3. pozície. V štvrťfinále play-off vyradili Inter Bratislava a následne v semifinále aj Iskru Svit. Vo finále síce Patrioti prehrávali už 1:3 na zápasy proti BC Komárno, avšak troma víťazstvami v rade otočili sériu na 4:3 a prvý raz obhájili titul Majstrov Slovenska, pričom to bol ich celkovo štvrté prvenstvo v SBL.

Historické názvy
----------------

* TJ Tatran Levice
* TJ Lokomotíva Levice
* 1996 – BK Istroenergo Levice
* 2000 – BK VTJ Levice
* 2007 – BK Astrum Levice
* 2011 – ONYX Levice
* 2012 – BK Astrum Levice
* 2014 – EUCOS Levickí Patrioti
* 2015 – BK Levickí Patrioti
* 2019 – BK Patrioti Levice

Najväčšie úspechy klubu
-----------------------

Slovenská basketbalová liga
* Víťaz (4): 2010/11, 2017/18, 2021/22, 2022/23

Slovenský pohár v basketbale mužov
* Víťaz (2): 2018/19, 2023/24

  

Alpe Adria Cup

* Víťaz (1): 2021/22

Súpiska
-------

### Hráčsky káder

*Súpiska aktuálna k 30. 5. 2023.*

|  |  |
| --- | --- |
| * 00 USA Tre McCallum
* 02 Slovensko Lukáš Kulčár
* 06 Slovensko Matej Tončík
* 07 Bosna a Hercegovina Draško Knežević
* 08 Česko Eduard Kotásek
* 13 Luxembursko Ben Kovac
* 14 Slovensko David Abrhám
* 15 Slovensko Boris Bojanovský
 | * 18 Slovensko Martin Bachan
* 19 Slovensko Patrik Pažický
* 21 Slovensko Daniel Chaban
* 25 USA James Padgett
* 31 Slovinsko Miha Lapornik
* 33 Slovensko Samuel Solčánsky
* 47 Slovensko Alex Krajčovič
* 77 Spojené kráľovstvo Devon van Oostrum
 |

### Realizačný tím

* hlavný tréner: Michal Madzin
* asistent trénera: Ladislav Lutovský

Referencie
----------

1. ↑   *Hala* [online]. basketballevice.sk, [cit. 2017-02-08]. Dostupné online.
2. ↑   Petruška nosí prsteň za triumf v NBA málo. *Pravda.sk*, 2007-12-29. Dostupné online [cit. 2018-01-04].
3. ↑   *História* [online]. basketballevice.sk, 20.8.2015, [cit. 2017-02-08]. Dostupné online.
4. ↑   *Historia Levickích Patriotov* [online]. basketballevice.sk, 20. august 2015. Dostupné online.
5. ↑  USER, Super. *Ponuka na spoluprácu* [online]. www.basketballevice.sk, [cit. 2018-01-04]. Dostupné online. Archivované 2018-01-04 z originálu.
6. ↑   *Manažér Levíc o novom trénerovi: Rád pracuje s mladými* [online]. Basket.sk, [cit. 2018-08-07]. Dostupné online.
7. ↑  A.S. Petit Press. AKTUALITA: Levičania jednoznačne ovládli finále a získali majstrovský titul. *mylevice.sme.sk*. Dostupné online [cit. 2018-08-07].
8. ↑   *VIDEO: Levice zdolali Inter a prvýkrát vyhrali Slovenský pohár* [online]. Basket.sk, [cit. 2019-06-17]. Dostupné online.
9. ↑  DUCHOVIČ, Michal. *Veľká zmena v Leviciach - Madzin strieda Hojča na lavičke* [online]. www.basketliga.sk, [cit. 2019-06-17]. Dostupné online.
10. ↑   *História* [online]. [Cit. 2023-06-27]. Dostupné online.
11. ↑   *Patrioti Levice* [online]. basketliga.sk, [cit. 2023-05-30]. Dostupné online.

Externé odkazy
--------------

* Oficiálna stránka klubu